*Aprobat:*

*Director general*

**Mariana Dragoș**

**Mărțișoare de la beneficiarii instituțiilor DGASPC**

Mărțișoare, flori colorate și minunate obiecte vestitoare ale primăverii au fost confecționate de beneficiarii instituțiilor din cadrul DGASPC Satu Mare, pe care le-au oferit doamnelor și domnișoarelor, atât din cadrul direcției, cât și colaboratorilor noștri.

Primele simboluri au fost oferite de beneficiarii de la CIAPHN ”Sfânta Ana” Carei, care au confecționat coșulețe cu flori. Dintre cele 55 de persoane îngrijite aici, la circa 30-40% starea de sănătate și capacitățile motrice le permit să participe la activități de ergoterapie. Ei, cu ajutorul psihopedagogului și al ergoterapeuților pregătesc, pentru fiecare eveniment, mici simboluri adecvate momentului.

Peste 120 de mărțișoare minunate au confecționat și copii de la CTF Violeta și Speranța, care, în ziua de 1 martie le-au vizitat pe angajatele de la ContiTech și le-au oferit micile simboluri ale primăverii. Gazdele, la rândul lor au pregătit vizitatorilor pachețele cu dulciuri, bucurându-se cu toții de momentele petrecute împreună și de sosirea primăverii.

Desigur, dacă am dori să stabilim o ordine, care au fost cele mai frumoase mărțișoare, am fi puși în imposibilitatea de a reuși acest lucru, căci toți beneficiarii, de la toate centrele, fără nicio excepție, au muncit mult și au pregătit simboluri minunate ale primăverii: păpuși de ață albă și roșie, brățări, flori, coșulețe și multe-multe alte obiecte lucrate manual, prin care au dorit să transmită urarea unei primăveri plăcute.

***Biroul de presă***

***al DGASPC Satu Mare***